
Bács-Kiskun Megyei Kormányhivatal
Sajtóközlemény



Folytatódnak a földárverések


Az állami tulajdonú földek földművesek részére történő értékesítésének folytatására két körben, 2016. március 1. napja és 2016. március 31. napja közötti időszakban kerül sor a Bács-Kiskun Megyei Kormányhivatal Kecskemét, Halasi út 34. számú épületében.

Az árverezések első körére 2016. március 01. napjától 2016. március 15. napjáig kerül sor. Ebben a körben azon földek érékesítése zajlik le, melyek az eddigi árveréseken nem keltek el. A második kör 2016. március 15. napjával kezdődik és 2016. március 31. napjával fejeződik be. Ebben az időszakban pedig új földrészletek kerülnek árverezésre. 

A mostani árverések szabályai ugyanazok, mint a tavalyi év során lezajlottaké. Az árverésen csak helyben lakó földművesek vehetnek részt. Minden ilyen kritériumot hatósági igazolványokkal kell dokumentálni. A licitálni kívánó személynek letétbe kell helyezni az adott licitálási tétel alapján meghatározott árverési biztosítékot, valamint meg kell fizetni a regisztrációs díjat. Az árverésen csak az vehet részt, aki megfelelt a fent felsorolt valamennyi feltételnek. Az árverésen részt venni csak jogi képviselettel lehet.

Az elárverezett földekre a Magyar Állam javára 20 éves időtartamra elidegenítési és terhelési tilalom, valamint visszavásárlási jog kerül bejegyzésre.

Az árverési eljárások a lehető legnagyobb nyilvánosság mellett kerülnek lebonyolításra. Nyilvános lesz maga az árverés is, melynek megtartására közjegyző jelenlétében kerül majd sor. 
Az értékesítésre kerülő földek listája bárki által hozzáférhető. A hirdetmények a Nemzeti Földalap honlapján (www.nfa.hu), és a Bács- Kiskun Megyei Kormányhivatal honlapjain (www.kormanyhivatal.hu/hu/bacs-kiskun és www.bkmkh.hu) találhatók meg, továbbá kifüggesztés útján az NFA megyei kirendeltségeinél, az árverés helye szerinti épületben, valamint az értékesítésre kerülő földrészlet fekvése szerint illetékes (közös) önkormányzati hivatalok hivatali helyiségeiben részletesen is megismerhetők.

